Na podlagi Odloka o proračunu Mestne občine Nova Gorica za leto 2024 (Uradni list RS, št. 134/23) ter na podlagi 4. člena Odloka o sofinanciranju programov turističnih društev v Mestni občini Nova Gorica (Uradni list RS, št. 127/21, v nadaljevanju: odlok), Mestna občina Nova Gorica, Trg Edvarda Kardelja 1, 5000 Nova Gorica, objavlja naslednji

**Javni razpis za sofinanciranje programov turističnih društev V MESTNI OBČINI NOVA GORICA za leto 2024**

1. **PREDMET JAVNEGA RAZPISA**

Predmet javnega razpisa je sofinanciranje programov turističnih društev, ki so v javnem interesu in se izvajajo na območju Mestne občine Nova Gorica, v kolikor ni z odlokom izrecno navedeno širše turistično območje. To so predvsem:

* organizacija turističnih prireditev lokalnega in širšega pomena,
* programi ohranjanja in oživljanja kulturne in naravne dediščine v turistične namene,
* programi razvoja in urejanja izgleda kraja (npr, urejanje razgledišč, vstopnih točk, počivališč – klopi, mize, koši, ocvetličenje, ipd),
* programi razvoja in vzdrževanja turistične infrastrukture (npr. sprehajalne, tematske, kolesarske in turistične poti, turistična signalizacija),
* trženje in promocija celovite turistične ponudbe na ravni turistične destinacije Nova Gorica in Vipavska dolina (npr. izdajanje promocijskega materiala, spletno trženje, obiski sejmov, predstavitve in nastopi na sejmih, ipd.),
* programi, ki razvijajo turistične proizvode in turistične spominke,
* programi, ki prispevajo k ozaveščanju in spodbujanju lokalnega prebivalstva za pozitiven odnos do turistov in turizma,
* aktivnosti za zagotavljanje turističnega podmladka in izobraževanje članov turističnih društev.

**Upravičeni stroški so:**

- nakup materiala, proizvodov in/ali storitev, ki so potrebni za izvedbo programa,

- plačilo najemnine oz. nadomestila za uporabo prostora za izvedbo programa,

- prispevek v prostovoljnem delu za izvedbo programa, ki se ga dokaže na

 način, določen v tem razpisu oziroma razpisni dokumentaciji.

**Predmet sofinanciranja na podlagi tega javnega razpisa niso**:

* stroški vlaganj v nakup, oziroma vzdrževanje nepremičnin ali opreme, ki jih ima prijavitelj v lasti, najemu ali upravljanju in jih uporablja za svoje redno delovanje,
* programi, ki se ne izvajajo na območju občine, razen v primeru programov, katerih vsebina je promocija oziroma trženje turistične destinacije Nova Gorica in Vipavska dolina,
* programi, ki se že sofinancirajo iz drugih proračunskih postavk Mestne občine Nova Gorica.

Predmet sofinanciranja so tudi aktivnosti, povezane z delovanjem turističnih društev. Upravičeni stroški za delovanje društev, kot so npr. stroški računovodstva, dela članov, obratovalni stroški, vse vrste članarin, bančni stroški, stroški hrane in pijače za pogostitve se upoštevajo v višini, ki je določena v 5. točki 1. odstavka 9. člena tega odloka, pod pogojem, da se prijavitelju dodeli najmanj 25 točk po ostalih merilih iz 1. do 4. točke 1. odstavka 9. člena. Davek na dodano vrednost je upravičen strošek.

V kolikor upravičenci ne realizirajo prijavljenih programov v skupni višini najmanj 25 točk, so upravičeni do sofinanciranja za stroške iz 5. točke 1. odstavka 9. člena tega odloka (stroški delovanja prijavitelja) le v višini polovice točk, ki bi jim sicer pripadala po tem merilu.

Delo članov, oziroma prostovoljno delo se upošteva na način določen v razpisni dokumentaciji.

1. **UPRAVIČENCI IN POGOJI ZA SOFINANCIRANJE**:

Upravičenci za kandidiranje na javnem razpisu so turistična društva sedežem v Mestni občini Nova Gorica.

Upravičenci morajo izpolnjevati naslednje pogoje:

* da so registrirani v skladu z Zakonom o društvih in delujejo vsaj eno leto,
* da je iz uradnega naziva prijavitelja razvidno, da gre za turistično društvo,
* da imajo v svojem statutu navedeno turistično dejavnost in delujejo v skladu s tem statutom,
* da imajo urejeno evidenco o članstvu in ostalo dokumentacijo skladno s predpisi,
* da so pravočasno in v celoti izpolnili pogodbene obveznosti do Mestne občine Nova Gorica iz predhodnih razpisov in niso dolžniki Mestne občine Nova Gorica iz kateregakoli naslova;

Odobrena sredstva se izplačajo pod pogojem, da prijavitelj predloži pisni zahtevek za izplačilo in končno poročilo iz VII. poglavja tega razpisa. Rok za predložitev zahtevka in končnega poročila je 30 dni po zaključku programa oziroma najkasneje do 15. 11. 2024. Oddati je potrebno tudi ustrezna dokazila o izvedenih programih, za katera so jim bila dodeljena sredstva.

1. **MERILA ZA VREDNOTENJE VLOG:**

Predmet sofinanciranja so programi s področja turizma s spodaj navedenimi vsebinami, ki se ovrednotijo v skladu z naslednjimi merili:

1) **Organizacija prireditev, sodelovanje z drugimi društvi**

a) organizacija in izvedba večje prireditve, ki privabi večje število ljudi, z jasno in realno zastavljenim in izvedljivim vsebinskim in finančnim načrtom, ki pomeni dodano vrednost razvoju turizma v naši turistični destinaciji:

- število obiskovalcev: nad 250, udeležba glasbenega ansambla ali število ostalih nastopajočih: 5 ali več – do 30 točk

 - število obiskovalcev: do 250, število nastopajočih: 3 ali več – do 15 točk

b) organizacija in izvedba manjše turistične prireditve krajevnega oziroma vaškega pomena (npr. tematski večeri, predstavitve, dogodki z namenom obujanja tradicij, navad in običajev, kulinaričnih posebnosti in posebnosti kraja; razstave, srečelovi, sejmi, pohodi,…):

- 1 dogodek - 3 točke

- 2 dogodka - 5 točk

- 3 ali več dogodkov - 8 točk

c) organizacija dogodkov, prireditev v sodelovanju z drugimi društvi, tudi izven Mestne občine Nova Gorica, ki se izvajajo z namenom promocije turistične destinacije oziroma goriškega čezmejnega prostora ali sodelovanje pri dogodkih ali prireditvah, ki jih je organizirala občina v preteklem letu:

- organizacija ali sodelovanje pri 1 dogodku – 4 točke

- organizacija ali sodelovanje pri 2 ali več dogodkih - 6 točk

**2) Urejanje turistične infrastrukture in izgleda kraja**

a) urejanje sprehajalnih, tematskih, kolesarskih in turističnih poti; turistična signalizacija:

- do 1 km poti - do 6 točk

- nad 1 km poti – do 7 točk

b) urejanje razgledišč, vstopnih točk, počivališč – ureditev ali obnova urbane opreme, hortikulturna ureditev, čistilne akcije v krajevni skupnosti ipd.

- izvedba čistilne akcije – do 4 točke

- ureditev ali obnova urbane opreme ali hortikulturna ureditev – do 5 točk

c) urejanje kulturno zgodovinskih spomenikov in naravnih znamenitosti: do 3 točke

**3)** **Spodbujanje trženja in promocije celovite turistične ponudbe na ravni turistične destinacije**

a) priprava promocijskega materiala (razglednice, znamke, koledarji, zgibanke, promocijski filmi, zemljevidi...) in izvedba promocijskih aktivnosti (npr. predstavitve in nastopi na sejmih, razvoj turističnih proizvodov in spominkov…):

- promocijsko gradivo – do 4 točke

- promocijska aktivnost – do 4 točke

b) promocija in trženje z uporabo različnih digitalnih komunikacijskih kanalov ter orodij: do 5 točk

**4) Ozaveščanje in spodbujanje lokalnega prebivalstva in mladine za delovanje na področju turizma**

a) aktivnosti za zagotavljanje turističnega podmladka in izobraževanje članov (organizacija delavnic za otroke in mladino, organizacija šolskih krožkov in drugih delavnic, predavanj, predstavitev…):

- 1 aktivnost – 2 točki

- 2 ali več aktivnosti – 4 točke

b) število in struktura članstva

- do 30 članov – 2 točki

- nad 30 članov – 4 točke

- najmanj 20 % članov v starosti pod 35 let – 4 točke

**5) Stroški delovanja prijavitelja:** 12 točk

1. **PRILOGE**:

Vlogi na razpis mora prijavitelj priložiti:

* izpolnjene obrazce razpisne dokumentacije;
* fotokopijo odločbe o registraciji društva za nova društva, oz. v primeru sprememb;
* fotokopijo temeljnega akta društva za nova društva, oz. v primeru sprememb;
* dokazilo glede števila članov društva;
* dokazilo glede števila članov v starosti pod 35 let.

Vse obrazce razpisne dokumentacije podpiše zakoniti zastopnik društva oziroma od njega pooblaščena oseba.

1. **VIŠINA RAZPISANIH SREDSTEV**:

Okvirna višina sredstev, ki so na razpolago za predmet javnega razpisa in so predvidena na proračunski postavki 09.035 - Sredstva za programe-Turistična društva, znaša 36.000,00 EUR.

1. **VIŠINA DODELJENIH SREDSTEV**:

Člani komisije opravijo strokovni pregled popolnih vlog ter jih pisno ocenijo na podlagi meril za vrednotenje programov turističnih društev. Pri merilih, ki so določena v razponu, strokovna komisija oceno obrazloži.

Občinska uprava nato izda odločbe o dodelitvi sredstev in jih vroči posameznemu prijavitelju in jih istočasno pozove k podpisu pogodbe.

Višina sredstev, ki jo komisija predlaga za posameznega prijavitelja, se določi na podlagi vrednosti točke in doseženega števila točk posameznega prijavitelja. Vrednost točke se določi na podlagi skupnega števila točk vseh prijaviteljev in na podlagi višine razpoložljivih sredstev.

Po izvedbi programov s področja turizma morajo vsi prejemniki sredstev v skladu s podpisano pogodbo o sofinanciranju pripraviti zahtevek za izplačilo sredstev in končno poročilo, ki ju oddajo 30 dni po zaključku programa oziroma najkasneje do 15. 11. 2024. Oddati morajo tudi ustrezna dokazila o izvedenih programih, za katera so jim bila dodeljena sredstva.

Sredstva se izplačajo na podlagi pisnega zahtevka za izplačilo, h kateremu je potrebno predložiti dokazila iz VII. poglavja tega razpisa. Prijavitelju se bodo izplačala sredstva v višini, ki bodo izkazana z dokazili iz VII. poglavja tega razpisa, vendar največ v višini, določeni z odločbo. Upoštevana bodo izključno tista dokazila, ki jih bo pristojni organ prejel do 15. 11. 2024.

Ko upravičenec zaradi višje sile ne realizira dela prijavljenega programa, je upravičen do izplačila za do takrat nastale upravičene stroške, pod pogojem, da pred iztekom roka za izvedbo, obvesti občinsko upravo na naslov e-pošta: **mestna.obcina@nova-gorica.si** o neizvedbi in razlogih za nastalo situacijo ter priloži ustrezna dokazila o višji sili ter nastalih stroških in plačilu le-teh.

1. **OBDOBJE, V KATEREM MORAJO BITI DODELJENA SREDSTVA PORABLJENA**:

Obdobje za porabo sredstev je od 16.11.2023 do 15.11.2024.

Sredstva se izplačajo pod pogojem, da prijavitelj predloži pristojnemu organu 30 dni po zaključku programa oziroma najkasneje do 15.11.2024 zahtevek za izplačilo z naslednjimi dokazili:

* fotokopije računov ali pogodb za vsako posamezno prijavljeno vsebino v okviru programa, ki izkazujejo namensko porabo sredstev,
* fotokopije dokazil o plačilu računov ali pogodb iz prejšnje alinee,
* fotografije, ki izkazujejo staro stanje pred izvajanjem vsebine programa in novo stanje po izvedeni vsebini programa, v primeru, da je bila vsebina izvedena s prostovoljnim delom in natančno navedejo, katere aktivnosti v okviru merila »Urejanje turistične infrastrukture in izgleda kraja » so bile izvedene s prostovoljnim delom ter navedejo številko prostovoljcev in število opravljenih ur,
* končno poročilo in dokazila o realizaciji vsake posamezne prijavljene vsebine v okviru programa (izvod promocijskega prospekta, brošure, letaka, prispevki iz medijev o izvedeni prireditvi, fotografije, ipd.).
1. **ROK ZA VLOŽITEV VLOG**:

Rok za vložitev vlog za dodelitev sredstev iz tega razpisa je do petka, dne 15.3.2024.

Za pravočasno se šteje vloga, ki najkasneje do petka, dne 15.3.2024 prispe na naslov Mestna občina Nova Gorica, Trg Edvarda Kardelja 1, 5000 Nova Gorica ali je do tega dne vložena v sprejemno pisarno naročnika (soba 12/pritličje).

Za pravočasno se šteje tudi vloga, ki je na dan petka, dne 15.3.2024 oddana na pošto z oznako priporočeno.

Prepozne vloge bodo s sklepom zavržene.

1. **ODPIRANJE IN OBRAVNAVA VLOG**:

Občinska uprava bo preverila pravočasnost ter formalno pravilnost vlog, ki bodo prispele na razpis ter ugotovila, ali prijavitelji izpolnjujejo pogoje za prijavo na razpis.

Prepozne vloge in vloge, ki niso oddane na obrazcih razpisne dokumentacije bo s sklepom zavrgla.

Prijavitelje, katerih vloge na razpis ne bodo popolne, bo občinska uprava v roku petih delovnih dni od dneva odpiranja vlog pisno pozvala naj vloge dopolnijo v določenem roku. V primeru, da prijavitelj vloge v postavljenem roku ne bo dopolnil, jo bo občinska uprava zavrgla s sklepom.

1. **OBVESTILO O IZIDU RAZPISA**:

Prijavitelji bodo o izidu razpisa obveščeni z odločbo najkasneje v 60 dneh od datuma odpiranja vlog.

1. **PODPIS POGODBE**

Občinska uprava prejemnika sredstev ob vročitvi odločbe o dodelitvi sredstev pozove k podpisu pogodbe.

Če se prejemnik sredstev, ki se na odločbo ne pritoži, v roku petnajstih dni od prejema poziva, nanj ne odzove, se šteje, da je umaknil vlogo za dodelitev sredstev. V primeru, da se prijavitelj v roku ne odzove na poziv in /ali pogodbe ne podpiše, občinska uprava s sklepom postopek ustavi in odpravi odločbo.

1. **RAZPISNA DOKUMENTACIJA IN OZNAČITEV VLOG:**

Razpisna dokumentacija je od dneva objave do izteka prijavnega roka dosegljiva na spletni strani Mestne občine Nova Gorica <http://www.nova-gorica.si>, pod rubriko Javni razpisi ali pa jo zainteresirani lahko dvignejo v času uradnih ur v sobi št. 12/pritličje. Vloga, ki jo je potrebno oddati na obrazcih razpisne dokumentacije, mora vsebovati vse zahtevane priloge oziroma dokazila. Vloga mora biti označena na naslovni strani z »NE ODPIRAJ – VLOGA NA JAVNI RAZPIS TD 2024«, na hrbtni strani pa z navedbo prijavitelja in njegovega naslova. Vloga se pošlje ali osebno odda na naslov Mestna občina Nova Gorica, Trg Edvarda Kardelja 1, 5000 Nova Gorica, v sprejemni pisarni (soba 12/pritličje). Dodatne informacije lahko dobite vsak delovni dan na Oddelku za gospodarstvo in gospodarske javne službe na telefonski številki (05) 335 0 136 (Karmen Pellegrini) ali (05) 335 0 130 (Martina Remec Pečenko) oziroma na elektronskem naslovu: karmen.pellegrini@nova-gorica.si ali martina.remec-pecenko@nova-gorica.si.

Številka: 322-0003/2024-1

Datum: 20.2.2024

 **Samo Turel**

 **ŽUPAN**